b"\n_START_ARTICLE_\nVahoj\xc3\xa4rvi (kyl\xc3\xa4)\n_START_PARAGRAPH_\nVahoj\xc3\xa4rvi on Parkanon etel\xc3\xa4isin kyl\xc3\xa4, joka sijaitsee Vahoj\xc3\xa4rventien varrella. Noin 18 km mittainen Vahoj\xc3\xa4rventie erkanee Parkano\xe2\x80\x93Kuru-tiest\xc3\xa4 etel\xc3\xa4\xc3\xa4n Jaakkolankyl\xc3\xa4ss\xc3\xa4 noin 7 km p\xc3\xa4\xc3\xa4ss\xc3\xa4 Parkanon keskustasta ja palaa takaisin samalle tielle Aurej\xc3\xa4rvell\xc3\xa4 noin 15 km p\xc3\xa4\xc3\xa4ss\xc3\xa4 Parkanon keskustasta. Vahoj\xc3\xa4rvi kuului ennen Ikaalisten pit\xc3\xa4j\xc3\xa4\xc3\xa4n, mutta se liitettiin Parkanoon 1. tammikuuta 1917.  Rajanaapurikuntia ovat Yl\xc3\xb6j\xc3\xa4rvi, Kuru ja Ikaalinen. Vahoj\xc3\xa4rven kyl\xc3\xa4n l\xc3\xa4pi kulkee Aurejoen vesireitti Aurej\xc3\xa4rvelt\xc3\xa4 Kyr\xc3\xb6sj\xc3\xa4rvelle, joista Vahoj\xc3\xa4rven kyl\xc3\xa4n alueella ovat Onkilampi, Vahoj\xc3\xa4rvi, V\xc3\xa4h\xc3\xa4j\xc3\xa4rvi, Hankalampi, Hankaj\xc3\xa4rvi ja Ruoj\xc3\xa4rvi. 1800-luvulla puutavaraa uitettiin pitkin vesireitti\xc3\xa4; koskivoimaa k\xc3\xa4ytettiin hyv\xc3\xa4ksi sahoissa ja myllyiss\xc3\xa4. Vahoj\xc3\xa4rven halki kulkee Tampere\xe2\x80\x93Sein\xc3\xa4joki-rata, joka ylitt\xc3\xa4\xc3\xa4 V\xc3\xa4h\xc3\xa4j\xc3\xa4rven ja Vahoj\xc3\xa4rventien ylikulkusiltojen kautta. Vahoj\xc3\xa4rven rautatieasema on noin 58 kilometrin p\xc3\xa4\xc3\xa4ss\xc3\xa4 Tampereelta ja noin 18 kilometrin p\xc3\xa4\xc3\xa4ss\xc3\xa4 Parkanon asemalta. Vahoj\xc3\xa4rven suuret mets\xc3\xa4alueet tarjosivat elannon ja elinkeinon seudun v\xc3\xa4est\xc3\xb6lle 1950-luvulle asti. Kun maa- ja mets\xc3\xa4talous koneellistuivat, alkoi maaltamuutto ty\xc3\xb6n per\xc3\xa4ss\xc3\xa4 kaupunkeihin. V\xc3\xa4en v\xc3\xa4heneminen n\xc3\xa4kyi my\xc3\xb6s palveluissa: kyl\xc3\xa4kaupat ja koulut lopettivat. Vaikka vakinainen v\xc3\xa4ki on v\xc3\xa4hentynyt, niin kes\xc3\xa4asukkaiden m\xc3\xa4\xc3\xa4r\xc3\xa4 on lis\xc3\xa4\xc3\xa4ntynyt.   Parkano tarjoaa kes\xc3\xa4asukkaille muun muassa terveyskeskuspalvelut.\n_START_SECTION_\nPalvelut\n_START_PARAGRAPH_\nKunnalliset palvelut l\xc3\xb6ytyv\xc3\xa4t Parkanon keskustasta.\xc2\xa0 Nopeat laajakaistapalvelut ovat tulossa It\xc3\xa4-Parkanoon Jaakkolankyl\xc3\xa4\xc3\xa4n, Vahoj\xc3\xa4rvelle ja Aurej\xc3\xa4rvelle. Tukiverkon rakentaminen alkaa t\xc3\xa4m\xc3\xa4n hetken arvioiden mukaan vuonna 2019 ja jatkuu kunnes verkko on valmiiksi rakennettu.. Ennen rakentamisen alkua voi tehd\xc3\xa4 uusia sopimuksia\n_START_SECTION_\nVahoj\xc3\xa4rven koulut\n_START_PARAGRAPH_\nVahoj\xc3\xa4rvell\xc3\xa4 oli ennen kaksi kansakoulua: Vahoj\xc3\xa4rven koulu ja Soljan koulu. Koulutoiminta oli aloitettu jo vuonna 1902 vuokratiloissa Luojuun talossa Ikaalisten Vahoj\xc3\xa4rvell\xc3\xa4. Kun Vahoj\xc3\xa4rvi siirrettiin alueliitoksella Ikaalisista Parkanoon vuonna 1917, koulu siirtyi mukana. Vahoj\xc3\xa4rvelle rakennettiin oma kansakoulu Hankaj\xc3\xa4rven rantaan, ja se oli toiminnassa 38 vuotta vuosina 1925\xe2\x80\x931963. Entisest\xc3\xa4 Vahoj\xc3\xa4rven kansakoulusta tehtiin my\xc3\xb6hemmin leirikeskus. _NEWLINE_Soljan koulu valmistui 6,5 kilometrin p\xc3\xa4\xc3\xa4h\xc3\xa4n Vahoj\xc3\xa4rven koulusta H\xc3\xa4hki\xc3\xb6ntielle Aurejoen l\xc3\xa4heisyyteen. Se oli toiminnassa 30 vuotta vuosina 1963-1993. Soljan koulun lakkauttamisen j\xc3\xa4lkeen oppilaat siirrettiin Jaakkolan kouluun ja Soljan koulurakennus myytiin. _NEWLINE_T\xc3\xa4ll\xc3\xa4 hetkell\xc3\xa4 l\xc3\xa4hin koulu sijaitsee Parkanon keskustassa. Koulu- ja kulttuurikeskus Kaarna avasi ovensa 8. elokuuta 2019. Siell\xc3\xa4 aloitti opiskelunsa noin 700 oppilasta ja l\xc3\xa4hes 100 henkil\xc3\xb6kunnan j\xc3\xa4sent\xc3\xa4. Kaarnassa toimii peruskoulu, lukio ja esikoulu.\n_START_SECTION_\nVahoj\xc3\xa4rven leirikeskus\n_START_PARAGRAPH_\nKun Vahoj\xc3\xa4rven kansakoulu lakkautettiin vuonna 1963, tilat vuokrattiin vuotta my\xc3\xb6hemmin Helsingin kaupungin opettajayhdistykselle, joka piti koululla lasten kes\xc3\xa4siirtolaa noin 10 vuotta. Parhaimmillaan Vahoj\xc3\xa4rven kes\xc3\xa4siirtolassa vietti lomaansa noin 100 lasta yht\xc3\xa4 aikaa. Kun helsinkil\xc3\xa4iset siirsiv\xc3\xa4t toimintansa l\xc3\xa4hemm\xc3\xa4ksi p\xc3\xa4\xc3\xa4kaupunkia, entisest\xc3\xa4 kansakoulusta tehtiin Vahoj\xc3\xa4rven leirikeskus. Leirikeskuksessa j\xc3\xa4rjestettiin lapsi- ja nuorisoleirej\xc3\xa4 15 nuorisoyhdistyksen toimesta. 1970-luvun lopussa p\xc3\xa4\xc3\xa4rakennus ajanmukaistettiin ja rakennettiin uusi sauna. Leirikeskuksen tilat saatiin l\xc3\xa4hes ymp\xc3\xa4rivuotiseen k\xc3\xa4ytt\xc3\xb6\xc3\xb6n. _NEWLINE_Vuonna 1988 juhannusy\xc3\xb6n\xc3\xa4 salama sytytti leirikeskuksen kanslian tuleen ja 60-vuotta palvellut kaksikerroksinen puurakennus tuhoutui t\xc3\xa4ysin. Palaneen p\xc3\xa4\xc3\xa4rakennuksen tilalle suunniteltiin uusi leirikeskus, joka vihittiin k\xc3\xa4ytt\xc3\xb6\xc3\xb6n 1991.  Vahoj\xc3\xa4rven leirikeskus sijaitsee 16 km p\xc3\xa4\xc3\xa4ss\xc3\xa4 Parkanon keskustasta. Siell\xc3\xa4 j\xc3\xa4rjestet\xc3\xa4\xc3\xa4n ymp\xc3\xa4ri vuoden leiri-, retki- ja koulutustapahtumia sek\xc3\xa4 perhejuhlia.\n_START_SECTION_\nVahoj\xc3\xa4rven Kyl\xc3\xa4seura ry\n_START_PARAGRAPH_\nVuonden 2019 helmikuussa aktiivinen kyl\xc3\xa4seura vietti 40-vuotisjuhlaansa. Seura j\xc3\xa4rjest\xc3\xa4\xc3\xa4 kes\xc3\xa4isin 'Wanhat koneet Vahoj\xc3\xa4rvell\xc3\xa4' -tapahtumaa Vahoj\xc3\xa4rven leirikeskuksessa.\n_START_SECTION_\nVahoj\xc3\xa4rven osakaskunta\n_START_PARAGRAPH_\nOsakaskunta hoitaa Vahoj\xc3\xa4rven kalaisaa koskialuetta. Kosket, jotka vaativat kalastusluvan, ovat Vesakoski, Lierunkoski, Riihikoski ja Lehtiniemenkoski."